《次林千之赠水帘洞黄秀才韵》
宋代·龚日章

攀萝访山扉，极目穷海表。
峰疑庐山高，岩若盘谷杳。
药臼历穷庐，石楼迫天小。
水帘云顶飞，丹叶天涯渺。
古峒匝蝴蝶，闲庭喧百鸟。
诵声杂石溜，炊烟出林杪。
藜烛虽未辉，翠屏自环绕。
内乐屏纷华，天机蔑膠扰。
虀监比膏梁，所得孰多少。
会须携竹炉，一鸣听鸡晓。

作者简介：龚日章，莆田（今福建）人。宁宗庆元二年（一一九六）进士，调惠州教授。历江东安抚使属官。事见清乾隆《莆田县志》卷一二。